El III Campionat d’Espanya de Colpbol es disputarà a Burjassot
2025-07-24

Els equips interessats ja poden inscriure’s per a competir en l’III Campionat d’Espanya de Colpbol que, se celebrarà del 21 al 23 de juny. Les inscripcions ja estan obertes després que, dimarts passat, 15 de gener, tinguera lloc a Burjassot la presentació d’aquest campionat que tindrà seu de celebració a Burjassot i a la ciutat de València.

La presentació de l’esdeveniment esportiu, que reunirà en tots dos municipis a equips vinguts de tota Espanya i que, per primera vegada, s’obri a jugadors de més de 16 anys, va comptar amb la presència del director general d’Esports de la Generalitat, Josep Miquel Moyá; de l’alcalde de Burjassot, Rafa García, de la regidora d’Esports de l’Ajuntament de València, Maite Girau; del regidor d’Esports de l’Ajuntament de Burjassot, Manuel Pérez Menero i del creador d’aquest esport, Juanjo Bendicho.

L’alcalde de Burjassot ha recalcat “el compromís del municipi amb l’esport en general i amb el colpbol en particular ja que creiem que els valors que transmet, com són la igualtat, el respecte, la inclusió i la cooperació, són bons no solament per a l’esport, sinó per a la vida. Així que esperem que, amb seu de nou a Burjassot, 2019 siga l’any de la consolidació d’aquest torneig nacional i que, progressivament, el colpbol arribe molt lluny com a esport”.